Wat as jy nie al die kwalifikasies vir 'n pos het nie – moet jy aansoek doen? - Werknet
Volgens Lize-Mari Labuschagne 11 Oktober 2021 Artikels
Eerstekeer-indiensneming is ongetwyfel een van die grootste bekommernisse vir pas gegradueerdes. Maar selfs intreevlakposspesifikasies sluit vaardighede in wat geen pas gegradueerde jong persoon al sou kon bemeester het nie.
Selfs al sou 'n potensiële werk tegniese vaardighede insluit wat in jou studies gedek is, sal die werkgewer waarskynlik gereedskap gebruik wat jy nog nie voorheen gesien het nie en staatmaak op prosesse buite dít wat jy bestudeer het.
Dit is nou volgens Art Markman, professor in sielkunde en bemarking en outeur van Bring Your Brain to Work: Using Cognitive Science to Get a Job, Do it Well, and Advance Your Career.
Markman voeg egter by dat net omdat jy nie al die kwalifikasies het nie, dit nie beteken dat jy nie vir die pos moet aansoek doen nie.
"As jy heeltemal gekwalifiseer is vir die pos waarom jy aansoek doen, het jy te laag gemik," verduidelik hy. "Organisasies verwag van mense wat nuut is in 'n rol (en veral mense wat nuut is in die firma) om in die pos in te groei. Hulle wil hê nuut aangesteldes moet baie vrae vra, mentors soek, en selfs 'n paar foute maak namate hulle gewoond raak aan 'n rol."
Dit beteken jy soek na poste wat jou sal uitdaag, nie poste waarvan jy reeds alles weet nie. Hier is jou driestapplan om te besluit of jy vir daardie pos moet aansoek doen – selfs al sluit jou CV nie elke enkele vereiste in nie:
Ontleed die posspesifikasie in daaglikse uitsette en gereelde vereistes
Lees die posbeskrywing deur en kry 'n gevoel van wat iemand in die rol elke dag sal doen.
As die pos byvoorbeeld "ondervinding van openbare betrekkinge" vereis, kan jy dit met veiligheid in die volgende lys uitsette vertaal: skryf van persvrystellings, voorleggings aan die pers, en die ontwikkeling van sosialemedia-kopie. As die posvereiste sê "skryfondervinding", kan jy dit dekodeer as die vermoë om bondig, oorredend en in goeie taal te skryf.
Nadat jy die posspesifikasie op hierdie wyse beantwoord het, sal jy 'n akkurater idee hê van wat jy kan aanbied en watter vaardighede jy nie het nie.
Soms sluit 'n posspesifikasie vereistes in wat ideaal sal wees maar vir 'n enigmatiese, magiese aansoeker soos 'n inkopielys sal klink. Ongelukkig skrik hierdie taktiek dikwels gekwalifiseerde kandidate af wat die pos sou kon vul.
Maatskappye gaan nie die aanstelproses vertraag totdat die ontwykende droomkandidaat aansoek doen nie, sê Sara McCord, redakteur van The Muse, 'n aanlyn loopbaanplatform. Soliede, gekwalifiseerde aansoekers (soos jy!) kry ook onderhoude."
McCord sê jy moet aan die posspesifikasie dink soos aan 'n afspraakprofiel: "Ja, ek het een vriendin wie se man Frans praat, sy eie besigheid het, 'n vlieënier is en deur 'n religieuse liefdadigheidsorganisasie vrywilliger is by oorsese wese. Maar die res van die groep is heeltemal gelukkig met goeie vennote wat hulle reg behandel."
Verbind die kolletjies: oordraagbare vaardighede
'n Kritieke deel van die aansoekproses is om die kolletjies tussen jou ondervinding en die vaardighede wat die pos vereis met mekaar te verbind. In die werwingsbedryf staan dit as "oordraagbare vaardighede" bekend".
Dink aan oordraagbare vaardighede as deel van jou loopbaan se gereedskapbelt. Oordraagbare vaardighede is bekwaamhede wat jy verwerf het deur in groepe te werk, vrywilligerwerk wat jy gedoen het, die voltooiing van internskappe, vryskutwerk, en nog meer.
Maak net seker dat jy nie te ver gaan met tersaaklike ondervinding nie, waarsku McLeod. Moet byvoorbeeld nie probeer verduidelik hoe baba-oppas jou as 'n uitvoerende assistent bekwaam het omdat jy voorheen die skedulering van iemand anders se middag behartig het nie. Fokus eerder op hoe lesse uit vorige ondervinding in 'n toekomstige rol van toepassing sal wees.
Prakties gesproke is dit vir byna almal nuttig om werkadvertensies te behandel asof hulle 'n stel riglyne is vir waaroor 'n pos gaan, en nie 'n stel streng vereistes waaraan alle aansoekers moet voldoen nie. Dit is natuurlik kritiek om sommige van die vaardighede te hê wat 'n pos vereis. "Maar," sê Markman, "niemand moet hulself beperk slegs tot poste waarvoor hulle reeds oorgekwalifiseer is nie."
The Muse: https://www.themuse.com/advice/8-ways-you-can-still-land-an-interview-when-you-dont-meet-all-the-requirements
The Muse: https://www.themuse.com/advice/3-steps-to-applying-for-a-job-when-you-dont-meet-the-requirements
Harvard Business Review: https://hbr.org/2019/05/you-dont-need-to-meet-every-qualification-to-apply-for-a-job